যুক্তরাষ্ট্রে ওমিক্রন প্রকরণে আক্রান্ত প্রথম একজন শনাক্ত 
ড: ফাউচি বলেন, এই প্রকরণ কতটুকু ছড়াবে এবং বর্তমানে ব্যবহৃত টিকা জনগণকে কতটুকু রক্ষা করতে পারবে সে ব্যাপারে গবেষকেরা আগামী দু সপ্তাহে আরো জানতে পারবেন
পশ্চিমাঞ্চলীয় ক্যালিফোর্নিয়া রাজ্যে একজনের দেহে করোনা ভাইরাসের ওমিক্রন প্রকরণ সনাক্ত করা গিয়েছে বলে যুক্তরাষ্ট্রের স্বাস্থ্য কর্মকর্তারা বুধবার নিশ্চিত করেছেনI এই ব্যক্তি ২২শে নভেম্বর দক্ষিণ আফ্রিকা সফর শেষে দেশে ফিরে আসেন এবং সোমবার পরীক্ষায় পজিটিভ প্রমাণিত হনI দেশের শীর্ষ সংক্রমণ বিশেষজ্ঞ এবং চিকিৎসা বিষয়ক প্রেসিডেন্ট বাইডেনের প্রধান পরামর্শদাতা ড: অ্যান্টনি ফাউচি হোয়াইট হাউজে সংবাদদাতাদের জানান, সেই ব্যক্তির ভাইরাসের লক্ষণগুলো ছিল মৃদু, নিজেই তিনি কোয়ারিন্টিনে যান এবং এখন সুস্থ হচ্ছেনI ড: ফাউচি জানান, তাঁর দুটো টিকাই নেয়া ছিলো তবে এখনো তিনি বুস্টার ডোজ নেন নিI তিনি জানান, সংক্রমিত এই যাত্রীর সংস্পর্শে যারাই এসেছেন, তারা সবাই করোনাভাইরাস পরীক্ষায় নেগেটিভ বলে শনাক্ত হয়েছেনI যুক্তরাষ্ট্রে ওমিক্রম রোগী শনাক্ত হওয়ায়, ক্রমবর্ধমান ভাবে নতুন ভ্যারিয়েন্টে প্রভাবিত দেশের সংখ্যা গিয়ে দাঁড়ালো অন্তত ২৪ এ। ড: ফাউচি বলেন, এই প্রকরণ কতটুকু ছড়াবে এবং বর্তমানে ব্যবহৃত টিকা জনগণকে কতটুকু রক্ষা করতে পারবে সে ব্যাপারে গবেষকেরা আগামী দু সপ্তাহে আরো জানতে পারবেন। ড: ফাউচি ও অন্যান্য স্বাস্থ্য বিশেষজ্ঞরা যুক্তরাষ্ট্রে ভ্যাকসিন না নেয়া ৬ কোটি লোককে ভ্যাকসিন নিতে এবং যারা দুটো টিকা নিয়েছেন তাদের বুস্টার ডোজ নিতে অনুরোধ জানানো অব্যাহত রেখেছেনI ফাউচি বলেন, ডিসেম্বরের এই ছুটির মরশুমে লোকজন একত্রিত হবেন পার্টিতে এবং পারিবারিক অনুষ্ঠানে যোগ দেবেনI স্বাচ্ছন্দে এবং নিরাপদেই মাস্ক ছাড়া তারা মেলামেশা করতে পারেন, যদি তারা জানেন যে অন্যরাও টিকা নিয়েছেন I তবে তারা যদি তা না জানেন, তবে নিজের ও অন্যান্যদের সুরক্ষায় তিনি মাস্ক পরার পরামর্শ দিয়েছেন।